Η Λίμνη Παρισάν
Η **Λίμνη Παρισάν** (περσ. دریاچه پریشان) είναι η μεγαλύτερη λίμνη γλυκού νερού στο Ιράν. Βρίσκεται στο Διαμέρισμα Τζερέχ και Μπαλαντέχ της Επαρχίας Φαρς, προς τα νότια της χώρας, και έχει μέγιστη έκταση 48 τετραγωνικά χιλιόμετρα.

Γεωγραφικά και υδρολογικά δεδομένα
----------------------------------

Η Παρισάν κείται σε ευθύγραμμη κοιλάδα, που έχει διεύθυνση βορειοδυτικά-νοτιοανατολικά. Η λίμνη βρίσκεται σε γεωγραφικές συντεταγμένες 29°31΄30΄΄ Βόρειο πλάτος και 51°48΄11΄΄ Ανατολικό μήκος. Το υψόμετρο της μέσης επιφάνειάς της είναι 819 μέτρα πάνω από την επιφάνεια της θάλασσας, από την οποία απέχει σε ευθεία γραμμή 94 χιλιόμετρα.

Η λίμνη δέχεται πολύ μικρή ποσότητα νερού από μικρά ποτάμια και ρυάκια, ευρισόμενη σε μια ξηρή περιοχή. Ο όγκος των νερών της είναι περίπου 144 εκατομμύρια κυβικά μέτρα.

Στο σύνολό της η λίμνη αποτελεί προστατευόμενη περιοχή, καθώς θεωρείται παγκοσμίως σημαντικός για το οικοσύστημά του υδροβιότοπος.

Η προστατευόμενη Ζώνη Αρτζάν και Παρισάν
----------------------------------------

Μία άλλη λίμνη αρκετά κοντά στην Παρισάν (ελάχιστη απόσταση 16 χιλιόμετρα σε ευθεία γραμμή) είναι η λίμνη του Αρτζάν. Η κοινή προστατευόμενη περιοχή τους ονομάζεται «Εθνικό Πάρκο του Αρζάν». Αυτή η περιοχή αποτελεί σημαντικό καταφύγιο ορνιθοπανίδας.

### Το Σχέδιο «Λέων»

Παλαιά φωτογραφία λέοντα στο Ιράν από τον Αντουάν Σεβρούγκιν, περ. 1880
Πριν από τον 20ό αιώνα το ασιατικό λιοντάρι ζούσε και σε αυτό, όπως και σε άλλα μέρη του σημερινού Ιράν. Σήμερα τα μόνα μέλη του υποείδους αυτού που ζουν ελεύθερα στη φύση βρίσκονται στο δάσος της Γκιρ στην Ινδία. Το 1977 υπήρξε ένα σχέδιο να μεταφερθούν ασιατικά λιοντάρια από το Γκιρ στην περιοχή, αλλά υπήρξαν διάφορα εμπόδια και έτσι το εγχείρημα δεν στέφθηκε με επιτυχία: Η περιοχή περιελάμβανε το χωριό του Αρτζάν και έχει αγροτική παραγωγή, οπότε η εισαγωγή λιονταριών θα σήμαινε την εγκατάλειψη και αγροτικής γης, με την εγκατάσταση αγροτικών οικογενειών σε άλλα μέρη. Για τον ίδιο λόγο είναι δύσκολη και η επανεισαγωγή λιονταριών από το δάσος της Γκιρ σε άλλες περιοχές της Ινδίας. Παρά τις δυσκολίες, η πρόθεση του ιρανικού κράτους να αποκαταστήσει τον πληθυσμό των ασιατικών λιονταριών του παρέμεινε και κατά τον 21ο αιώνα, οπότε τον Φεβρουάριο του 2019 απέκτησε ένα αρσενικό ασιατικό λιοντάρι, τον «Καμράν», από τον Ζωολογικό Κήπο του Μπρίστολ της Αγγλίας, ακολουθούμενο τον Ιούνιο από ένα θηλυκό ονόματι «Έιλντα» από τον Ζωολογικό Κήπο του Δουβλίνου στην Ιρλανδία, και τα εγκατέστησε στον Ζωολογικό Κήπο της Τεχεράνης, προκειμένου να αναπαραχθούν και οι απόγονοί τους να αφεθούν ελεύθερα στην περιοχή των λιμνών Αρτζάν και Παρισάν.

Παραπομπές
----------

1. 1 2  «Dasht-e Arjan and Lake Parishan (Important Birds Areas of Iran, Islamic Republic of)». BirdLife International. Ανακτήθηκε στις 8 Σεπτεμβρίου 2010.
2. 1 2  «Iranian Wetlands Conservation Project - Lake Urmia and Lake Parishan - Wildfowl & Wetlands Trust (WWT)». WWT. Αρχειοθετήθηκε από το πρωτότυπο στις 5 Δεκεμβρίου 2010. Ανακτήθηκε στις 8 Σεπτεμβρίου 2010.
3. ↑  «FARS Geography and History». Αρχειοθετήθηκε από το πρωτότυπο στις 19 Δεκεμβρίου 2017. Ανακτήθηκε στις 5 Νοεμβρίου 2020.
4. 1 2  Humphreys, P.· Kahrom, E. (1999). «Lion». *Lion and Gazelle: The Mammals and Birds of Iran*. Avon: Images Publishing. σελίδες 77–80. ISBN 978-0951397763.
5. 1 2  Firouz, E. (2005). «Lion». *The complete fauna of Iran*. Λονδίνο, Νέα Υόρκη: I.B. Tauris. σελ. 65. ISBN 978-1-85043-946-2.
6. ↑  Heptner, V.G.· Sludskii, A.A. (1992) [1972]. «Lion». *Mlekopitajuščie Sovetskogo Soiuza. Moskva: Vysšaia Škola* [*Mammals of the Soviet Union, Volume II, Part 2*]. Washington D.C.: Smithsonian Institution and the National Science Foundation. σελίδες 83–95. ISBN 978-90-04-08876-4.
7. ↑  Singh, H.S.; Gibson, L. (2011). «A conservation success story in the otherwise dire megafauna extinction crisis: The Asiatic lion (*Panthera leo persica*) of Gir forest». *Biological Conservation* **144** (5): 1753–1757. doi:10.1016/j.biocon.2011.02.009. .
8. ↑  Johnsingh, A.J.T. (2006). «Kuno Wildlife Sanctuary ready to play second home to Asiatic lions?». *Field Days: A Naturalist's Journey Through South and Southeast Asia*. Hyderabad: Universities Press. σελίδες 126–138. ISBN 8173715521.
9. ↑  Dey, A. (16 Ιουλίου 2009). «Rajasthan to be home for cheetahs». Times of India. Αρχειοθετήθηκε από το πρωτότυπο στις 24 Οκτωβρίου 2012. Ανακτήθηκε στις 9 Αυγούστου 2009.
10. ↑  Khosravifard, S. (22 Μαΐου 2010). «Russia, Iran exchange tigers for leopards but some experts express doubts». Payvand News. Αρχειοθετήθηκε από το πρωτότυπο στις 15 Οκτωβρίου 2020. Ανακτήθηκε στις 6 Αυγούστου 2011.
11. ↑  Amlashi, Hamid (2019-02-05). «Return To Motherland: Asiatic lion returns to Iran after 80 years». Tehran Times. Αρχειοθετήθηκε από το πρωτότυπο στις 2020-01-10.. Ανακτήθηκε στις 2019-10-14.
12. ↑  «From Dublin to Tehran: Persian Lioness Joins Male Companion». Iran Front Page. 2019-06-04.. Ανακτήθηκε στις 2019-10-14.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 315164781

 |

 |